
Poreč, 13. rujna 2025.

- SREDSTVIMA JAVNOG INFORMIRANJA

Još jedno Svjetsko prvenstvo iza nas – Poreč i ovog tjedna u znaku sporta i zabave

Poreč ovih dana pokazuje koliko je živ i raznolik tijekom jeseni, od vrhunskih sportskih natjecanja, preko stručnih konferencija, do glazbenih i kulturnih događaja. Protekli tjedan grad je bio domaćin brojnih manifestacija koje su spojile sport, edukaciju, zabavu i zajedništvo, a nadolazeći program obećava još više uzbuđenja i zanimljivih sadržaja za sve generacije.

Sportski tjedan u Poreču

Protekli tjedan Poreč je bio domaćin brojnih sportskih događanja. Od 4. do 12. listopada na terenima Padel Poreč Centra održan je Padel Poreč Week, uključujući humanitarni turnir Memorijal Luka Otočan, na kojem su sva prikupljena sredstva donirana u humanitarne svrhe. Glavni profesionalni turnir FIP BRONCE CROATIA 2025, koji je trajao od 6. do 12. listopada, okupio je vrhunske svjetske igrače, a posjetitelji su uživali u uzbudljivim mečevima i jedinstvenoj sportskoj atmosferi.

Vrhunac proteklog tjedna bilo je najveće ITF Svjetsko prvenstvo u Taekwon-dou u povijesti, koje je u Poreč privuklo više od 2.500 sudionika iz 57 zemalja, od Argentine i Čilea do Kine i Japana. Tijekom završne svečanosti, predsjednik svjetske ITF federacije Paul Weiler pohvalio je organizaciju prvenstva kao najbolje u povijesti ITF-a, dok je predsjednik Hrvatskog ITF taekwondo saveza Slavko Jereb istaknuo važnost događaja za promociju Poreča i Istre kao regije vrhunskog sporta i zajedništva. Grad je cijeli tjedan bio prepun sportaša koji su se natjecali u brojnim disciplinama, a uzbuđenje, fair play i zajedništvo mogli su pratiti brojni posjetitelji, navijači i obitelji, stvarajući nezaboravnu sportsku atmosferu.


Glazbeni hommage Halidu Bešliću

U nedjelju, 12. listopada 2025., točno u 17 sati, širom regije i svijeta održana su brojna glazbena okupljanja u čast nedavno preminulom Halidu Bešliću. Hrvatska se pridružila ovom emotivnom valu sjećanja, a Poreč je bio među gradovima koji su organizirali koncerte. Trg Slobode bio je ispunjen njegovim obožavateljima svih generacija koji su pjesmom i plesom odali počast velikom pjevaču. Orile su se njegove najpoznatije pjesme, među kojima “Miljacka”, “Romanija”, “Prvi poljubac” i “U meni jesen je”. Događaj je organizirao porečki glazbenik Gordan Gregurović – Gogo, uz podršku brojnih kolega i prijatelja te partnera Lux Productiona i Grada Poreča-Parenzo.

Sport Fest 2025 – tri dana, stotine sportova

Od 16. do 18. listopada 2025. u dvorani Žatika održat će se deveto izdanje Sport Festa, najvećeg sportskog događaja u regiji koji spaja sport, edukaciju, rekreaciju i zajedništvo. Tijekom tri dana Poreč će biti domaćin stotinama sudionika i desecima sportova, uz konferencijske panele, edukacije, natjecanja i pokazne treninge. Petak je rezerviran za Dječji dan, dok subota donosi Fitness i Natjecateljski dan, uključujući Crossfit utrke, Bodybuilding & Fitness Poreč Open, Dodgeball Croatia Open, Trotul BMX show i nastup Dunking Devilsa. Tijekom festivala dodijelit će se i JUMP nagrade, a četvrtak navečer u 20 sati donosi besplatnu predstavu Kerekesh Teatra “Ja, trudnica”. Ulaz na sve sadržaje je besplatan, osim konferencijskog dijela.

Nacionalna biciklistička konferencija u Poreču

Četvrto izdanje Nacionalne biciklističke konferencije, najvećeg stručnog skupa u Hrvatskoj posvećenog razvoju biciklističkog prometa, održat će se od 15. do 17. listopada 2025. u Poreču (Istarska sabornica). Konferenciju organizira Ministarstvo mora, prometa i infrastrukture, u suradnji s Istarskom županijom – Regione Istriana i TZG Poreč. Skup okuplja ključne aktere iz prometa, zdravstva, turizma i zaštite okoliša s ciljem oblikovanja održive, sigurne i povezane biciklističke budućnosti Hrvatske. Tijekom trećeg dana, u petak, održat će se dva okrugla stola (Održiva mobilnost i turizam te Pomorski putnički prijevoz) i vožnja biciklima kružnom stazom po Parenzani i Jadransko-jonskoj biciklističkoj ruti. Sve informacije i prijava dostupni su na službenoj web stranici konferencije.

Smijeh i zabava uz Ivana Šarića

Za sve željne smijeha, najpoznatiji hrvatski stand-up komičar Ivan Šarić dolazi u Poreč sa retrospektivnom predstavom “Best of 1984–2023”, u kojoj prikazuje najbolje trenutke svoje gotovo dvadesetogodišnje karijere. Predstava će se održati u srijedu, 15. listopada 2025., u Kazalištu Poreč s početkom u 20 sati. Šarić nastupa sam, koristeći samo mikrofon, a njegov humor spaja opservacijske i apstraktne šale o svakodnevnom životu, muško-ženskim odnosima, politici i regionalnim temama. Ulaznice mogu se kupiti putem internetskog sustava www.rezervacije-poup.hr ili na blagajni Pučkog otvorenog učilišta Poreč, te sat vremena prije početka predstave. Organizator je Pučko otvoreno učilište Poreč.

Plava Laguna Ironman 70.3 Poreč

Najveći triatlon u Hrvatskoj i ovom dijelu Europe, Plava Laguna Ironman 70.3 Poreč, održat će se 19. listopada 2025. u Poreču. Ovaj prestižni sportski događaj, koji privlači natjecatelje iz cijelog svijeta, započet će i završiti u predivnom Zelena Resortu. Staza je pažljivo osmišljena kako bi bila pristupačna i atraktivna, vodeći natjecatelje kroz spektakularne krajolike Istre, dok će smještaj i sadržaji unutar resorta omogućiti vrhunski doživljaj za sportaše i njihove pratitelje. Bilo da sudjelujete kao natjecatelj, dolazite kao podrška ili jednostavno želite provesti vikend uz more, Plava Laguna nudi razne opcije smještaja u svojim hotelima i apartmanima, koje će vas oduševiti uslugom na visokoj razini i gostoljubivim domaćinima. Ne propustite priliku biti dio ovog spektakularnog događaja. Više informacija o događaju i smještajnim mogućnostima možete pronaći ovdje.


Molimo Vas da priopćenje objavite u Vašem mediju.

